L-UE imponiet embargo fuq l-armi u mmirat aktar is-sanzjonijiet kontra mexxej tal-Houthis u iben l-ex President Saleh. Din id-deċiżjoni tirrifletti r- Riżoluzzjoni tal-Kunsill tas-Sigurtà tan-NU 2216 (2015) tal-14 ta' April 2015 u timplimentaha għall-UE. Żewġ individwi mill-Jemen oħra ġew soġġetti għal projbizzjoni fuq l-ivvjaġġar u ffriżar tal-assi minħabba l-azzjonijiet tagħhom kontra l-paċi u l-istabbiltà tal-Jemen. Dawn huma Abdulmalik Al-Houthi, il-mexxej tal-Houthis, u Ahmed Ali Abdullah Saleh, iben l-ex President, li kellu rwol ewlieni fil-faċilitazzjoni tal-espansjoni militari tal-moviment Houthi alleat mal-unitajiet tal-armata regolari leali għall-ex President Saleh. Iż-żewġ membri l-oħra tal-moviment Houthi kif ukoll l-ex President Ali Abdullah Saleh kellhom l-istess restrizzjonijiet minn Diċembru 2014. Barra minn hekk, il-Kunsill stabbilixxa l- embargo fuq l-armi tan-NU kontra l-persuni u l-entitajiet soġġetti għal dawn ir-restrizzjonijiet. Il-projbizzjoni tkopri wkoll l-għoti ta' assistenza teknika u finanzjarja relatata ma' attivitajiet militari. L-UE kkundannat l-azzjonijiet unilaterali destabilizzanti li għamlu l-Houthis u l-forzi leali għall-ex President Saleh u ħeġġet lill-forzi tagħhom biex iwaqqfu immedjatament l-użu tal-vjolenza. L-UE tqis li kunsens politiku wiesa' li jinkiseb permezz ta' negozjati inklużivi biss jista' joffri soluzzjoni sostenibbli, jerġa' jwassal għall-paċi, u jħares l-unità, is-sovranità, l-indipendenza u l-integrità territorjali tal-Jemen. Konklużjonijiet tal-Kunsill dwar il-Jemen, 20 ta' April 2015 Ara l-paġna tal-laqgħa